ดอกเบี้ยบานสะพรั่งแบงก์ระดมเงินฝาก
แบงก์ประชันแคมเปญเงินฝากดุ! &#8220;ธนชาต&#8221; ออกเงินฝากระยะสั้นดอกสูงแทนตั๋วบี/อี &#8220;ซีไอเอ็มบีไทย&#8221; เปิดออมทรัพย์ พิเศษดอก 3.5% &#8220;ไทยพาณิชย์&#8221; ชูฝากยาว 13 เดือน ดอกเบี้ย 3.48%
15 พ.ค. 2555

แบงก์ประชันแคมเปญเงินฝากดุ! “ธนชาต” ออกเงินฝากระยะสั้นดอกสูงแทนตั๋วบี/อี “ซีไอเอ็มบีไทย” เปิดออมทรัพย์ พิเศษดอก 3.5% “ไทยพาณิชย์” ชูฝากยาว 13 เดือน ดอกเบี้ย 3.48%
นายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารออกผลิตภัณฑ์เงินฝากประจำระยะสั้น 4 ทางเลือก ได้แก่ “เงินฝากประจำ 7 วัน และ 14 วัน” ดอกเบี้ย 2.00% “เงินฝากประจำ 1 เดือน” ดอกเบี้ย 2.05% และ “เงินฝากประจำ 2 เดือน” ดอกเบี้ย 2.10% ฝากขั้นต่ำ 10 ล้านบาทขึ้นไป ไม่จำกัดวงเงินสูงสุด เพื่อเพิ่มฐานลูกค้าองค์กรและลูกค้าบุคคลกระเป๋าหนักที่ต้องการพักเงินช่วงสั้น แต่ยังได้รับผลตอบแทนที่ดีตลอดจนองค์กรธุรกิจที่ต้องการเครื่องมือในการบริหารเงินทุนหมุนเวียน
“ผลิตภัณฑ์นี้จะเข้ามาทดแทนตั๋วแลกเงินที่จะมีการเปลี่ยนแปลงหลักเกณฑ์เงื่อนไขตามข้อกำหนดระเบียบของ ธปท.และ ก.ล.ต. นอกจากนี้ยังทำให้ธนาคารมีบริการเงินฝากประจำประเภทปกติและเงินฝากประจำพิเศษครอบคลุมทุกช่วงระยะเวลาการฝาก เพื่อเป็นทางเลือกสำหรับผู้ฝากเงินแต่ละกลุ่มเป้าหมาย” นายประพันธ์ กล่าว
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า ธนาคารออกโปรโมชันบัญชีเงินฝากออมทรัพย์ที่ให้อัตราดอกเบี้ยสูง 3.5% สำหรับบุคคลธรรมดาที่มาเปิดบัญชีตั้งแต่ 5 หมื่นบาทขึ้นไป และไม่เกิน 5 แสนบาท โดยผู้ที่สนใจสามารถนำบัตรประชาชนไปติดต่อขอรับคูปองที่บูธจากธนาคารได้ในงานมหกรรมการเงินระหว่างวันที่ 17-20 พ.ค.นี้
ทั้งนี้ สงวนสิทธิในการเปิดบัญชี 1 คนต่อ 1 บัญชีเท่านั้น และเฉพาะบุคคลธรรมดาที่มาเปิดบัญชีเดี่ยว (ไม่รวมถึงบัญชีคณะบุคคลหรือบัญชีร่วม) คูปองมีจำนวนจำกัดวันละ 1,500 บัญชีต่อวัน ตลอด 4 วันในงานรวมเป็น 6,000 บัญชี โดยผู้ที่ได้รับคูปองสามารถนำคูปองไปแสดงสิทธิ เพื่อเปิดบัญชี ณ สาขาต่างๆ ของธนาคารซีไอเอ็มบี ไทยทั่วประเทศ ตั้งแต่วันที่ 17 พ.ค.-15 มิ.ย. 2555
ขณะที่ธนาคารไทยพาณิชย์ออกผลิตภัณฑ์ “บัญชีเงินฝากประจำได้กับได้ 13 เดือน” โดยธนาคารจะจ่ายดอกเบี้ยเป็นราย 3 เดือน จำนวน 4 ครั้ง เดือนที่ 1-3 อัตราดอกเบี้ย 1.75% เดือนที่ 4-6 อัตราดอกเบี้ย 2% เดือนที่ 7-9 อัตราดอกเบี้ย 3% เดือนที่ 10-12 อัตราดอกเบี้ย 4% และ 1 เดือน สำหรับงวดสุดท้ายจะได้รับอัตราดอกเบี้ยสูงถึง 13% คิดเป็นอัตราดอกเบี้ยเฉลี่ยทั้งโครงการเท่ากับ 3.48% ผู้ที่สนใจสามารถเปิดบัญชีขั้นต่ำ 5 หมื่นบาท สูงสุดไม่เกิน 50 ล้านบาทต่อบัญชี
ธนาคารจะโอนดอกเบี้ยเข้าบัญชีเดินสะพัดหรือออมทรัพย์ในชื่อบัญชีเดียวกัน และหากมีความจำเป็นต้องถอนเงินก่อนครบกำหนด ยังได้รับดอกเบี้ยครบตามประกาศอัตราดอกเบี้ยในช่วงระยะเวลานั้นๆ ผู้ที่สนใจสามารถเปิดบัญชีได้ตั้งแต่วันนี้–31 พ.ค. 2555